[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 18.2.2010

COM(2010)52 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΟ ΕΛΕΓΚΤΙΚΟ ΣΥΝΕΔΡΙΟ

Αντίκτυπος του σχεδίου δράσης για την ενίσχυση του εποπτικού ρόλου της Επιτροπής στο πλαίσιο της επιμερισμένης διαχείρισης των διαρθρωτικών ενεργειών

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΟ ΕΛΕΓΚΤΙΚΟ ΣΥΝΕΔΡΙΟ

Αντίκτυπος του σχεδίου δράσης για την ενίσχυση του εποπτικού ρόλου της Επιτροπής στο πλαίσιο της επιμερισμένης διαχείρισης των διαρθρωτικών ενεργειών

Περιληψη

Το 2008, μετά την ετήσια έκθεση του Ευρωπαϊκού Ελεγκτικού Συνεδρίου (εφεξής: «Συνέδριο») για το 2006[1], η Επιτροπή ενέκρινε ένα σχέδιο δράσης για την ενίσχυση της εποπτείας που ασκεί στα κράτη μέλη όσον αφορά την επιμερισμένη διαχείριση των διαρθρωτικών ενεργειών (εφεξής: «σχέδιο δράσης»)[2]. Αντικείμενο του σχεδίου δράσης ήταν η ενίσχυση των ενεργειών που αναλαμβάνει η Επιτροπή για την αντιμετώπιση, αφενός, του μεγάλου αριθμού λαθών στις επιστροφές για διαρθρωτικές ενέργειες και, αφετέρου, των ανεπαρκειών στα συστήματα διαχείρισης και ελέγχου των κρατών μελών (εφεξής: «συστήματα»). Το σχέδιο δράσης προέβλεπε 37 ενέργειες, που κατατάσσονταν σε 10 βασικές ενότητες (βλ. παράρτημα 4). Το 2008 και το 2009 προστέθηκαν περαιτέρω μέτρα και προγράμματα. Ως εκ τούτου, η εποπτική δραστηριότητα της Επιτροπής υπερέβη το πεδίο που προβλεπόταν αρχικά στο σχέδιο δράσης.

Τα κύρια αποτελέσματα παρουσιάστηκαν στην επιτροπή δημοσιονομικού ελέγχου του Ευρωπαϊκού Κοινοβουλίου από τους επιτρόπους Samecki και Špidla στις 2 Δεκεμβρίου 2009. Στις εκθέσεις της 5ης Νοεμβρίου 2008[3], της 3ης Φεβρουαρίου 2009[4] και της 28ης Οκτωβρίου 2009[5] δόθηκαν περισσότερες λεπτομέρειες.

Η παρούσα ανακοίνωση αξιολογεί τα αποτελέσματα και τον πρώτο αντίκτυπο της εφαρμογής του σχεδίου δράσης, καθώς και της εφαρμογής των πρόσθετων ενεργειών που ανέλαβε η Επιτροπή στο πλαίσιο της κοινής ελεγκτικής στρατηγικής για τις διαρθρωτικές ενέργειες (εφεξής: «ελεγκτική στρατηγική»). Η αξιολόγηση δεν περιορίζεται σε απλούς ποσοτικούς δείκτες, όπως τα ποσοστά λαθών ή τα ανακτηθέντα ποσά, διότι η σύνδεση μέτρων αυτού του είδους με συγκεκριμένες ενέργειες είναι δυσχερής. Για παράδειγμα, η παροχή οδηγιών και η κατάρτιση συμβάλλουν στην καλύτερη κατανόηση των νομοθετικών απαιτήσεων, αλλά δεν έχουν άμεσα ποσοτικοποιήσιμο αντίκτυπο σε βραχυπρόθεσμο επίπεδο. Συνεπώς, χρησιμοποιείται ο κατάλληλος συνδυασμός ποιοτικών και ποσοτικών δεικτών.

Σε μια μεγάλη ομάδα ενεργειών των περιόδων προγραμματισμού 1994-1999 και 2000-2006 η στοχοθέτηση της ελεγκτικής δραστηριότητας της Επιτροπής και η επιβολή δημοσιονομικών διορθώσεων έγινε με πιο αυστηρό τρόπο. Ως εκ τούτου, το ύψος των δημοσιονομικών διορθώσεων για τις περιόδους 1994-1999 και 2000-2006 αυξήθηκε, φτάνοντας συνολικά τα 3,801 δισεκατομμύρια ευρώ για το 2008 και το 2009, έναντι περίπου 3,567 δισεκατομμυρίων ευρώ συνολικά για την περίοδο 2000-2007. Όταν τα κράτη μέλη δέχονται τις διορθώσεις που προτείνει η Επιτροπή (70% των περιπτώσεων το 2000-2009), μπορούν να ανακατανείμουν τη συνδρομή της Επιτροπής σε πρόσθετα επιλέξιμα έργα. Όταν η Επιτροπή αποφασίζει την εφαρμογή διορθώσεων, τα σχετικά ποσά επιστρέφονται στον προϋπολογισμό της ΕΕ.

Το σχέδιο δράσης κάλυψε τρεις περιόδου προγραμματισμού.

Κύρια αποτελέσματα και αντίκτυπος για την περίοδο προγραμματισμού 1994-1999:

- Κατά την περίοδο αυτή το σχέδιο δράσης εστιάστηκε στην ολοκλήρωση των διαδικασιών δημοσιονομικών διορθώσεων που εκκρεμούσαν. Συνολικά, το 2008-2009 έγιναν δημοσιονομικές διορθώσεις ύψους 864 εκατομμυρίων ευρώ για το ΕΤΠΑ (Ευρωπαϊκό Ταμείο Περιφερειακής Ανάπτυξης), το ΕΚΤ (Ευρωπαϊκό Κοινωνικό Ταμείο) και το ΤΣ (Ταμείο Συνοχής), επιπλέον του 1,4 δισεκατομμυρίου ευρώ πριν από την εφαρμογή του σχεδίου δράσης. Τα αποτελέσματα για το 2008 και το 2009 προκύπτουν κυρίως από την τελική ελεγκτική έρευνα του 1994-1999 για το ΕΤΠΑ, η οποία ολοκληρώθηκε τον Ιανουάριο του 2010. Για το ΕΚΤ, οι δημοσιονομικές διορθώσεις του 1994-1999 περιλαμβάνουν 13 προγράμματα για τα οποία εκδόθηκε απόφαση της Επιτροπής και 17 ακόμη διαδικασίες που δρομολογήθηκαν την περίοδο 2008-2009.

Κύρια αποτελέσματα και αντίκτυπος για την περίοδο προγραμματισμού 2000-2006:

- Η Επιτροπή επικέντρωσε την ελεγκτική της δραστηριότητα στους τομείς που εγκυμονούν κινδύνους. Διενήργησε και ολοκλήρωσε τους δικούς της ελέγχους σε 50 διαχειριστικούς φορείς υψηλού κινδύνου, συνέχισε την παρακολούθηση και την ολοκλήρωση των σχεδίων δράσης των κρατών μελών και διόρθωσε όλα τα λάθη που εντοπίστηκαν από το Συνέδριο στην ετήσια έκθεση του 2006 (η διόρθωση των λαθών που εντόπισε το Συνέδριο για το 2007 και το 2008 είναι σε εξέλιξη). Σκοπός των ενεργειών αυτών είναι η ενίσχυση των συστημάτων και η εφαρμογή διαδικασιών αναστολής και δημοσιονομικής διόρθωσης, όταν εντοπίζονται ανεπάρκειες, έτσι ώστε να μειώνεται ο κίνδυνος ζημιών για τον προϋπολογισμό της ΕΕ. Χάρη στην ελεγκτική δραστηριότητα της Επιτροπής για την περίοδο 2000-2006, έγιναν δημοσιονομικές διορθώσεις συνολικού ύψους 2,9 δισεκατομμυρίων ευρώ για το 2008 και το 2009 (έναντι ποσού 2,1 δισεκατομμυρίων ευρώ για τα οκτώ έτη πριν από το πρώτο σχέδιο δράσης). Κατά την περάτωση του προγράμματος ο αντίκτυπος αναμένεται να είναι θετικός, διότι τα λάθη που εντοπίστηκαν έχουν διορθωθεί. Υπάρχουν ενδείξεις ότι οι κίνδυνοι περιορίζονται τώρα μόνο σε λίγα κράτη μέλη[6], ενώ η βελτίωση των συστημάτων στα κράτη μέλη ενισχύεται ακόμη περισσότερο από την καλύτερη αξιολόγηση των συστημάτων αυτών στις ετήσιες εκθέσεις δραστηριοτήτων των Γενικών Διευθύνσεων για το 2008.

- Οι ενέργειες της Επιτροπής όσον αφορά τα στοιχεία για τις αποσύρσεις και τις ανακτήσεις από τα κράτη μέλη απέφεραν θετικά αποτελέσματα. Η σχετική ανάλυση δείχνει ότι η πληρότητα και η ακρίβεια των στοιχείων που λαμβάνονται έχουν βελτιωθεί. Οι βελτιώσεις καθιστούν εφικτή την καλύτερη αξιολόγηση της αποτελεσματικότητας των εθνικών ελεγκτικών και διορθωτικών διαδικασιών. Ωστόσο, υπάρχουν ακόμη περιθώρια για περαιτέρω πρόοδο.

- Όσον αφορά την περάτωση των προγραμμάτων της περιόδου 2000-2006, η Επιτροπή πραγματοποίησε έγκαιρα τις σχετικές προπαρασκευαστικές εργασίες, καθορίζοντας τη στρατηγική της σχετικά με την περάτωση των προγραμμάτων, παρέχοντας οδηγίες και κατάρτιση στα κράτη μέλη και ελέγχοντας τις προπαρασκευαστικές διαδικασίες των φορέων εκκαθάρισης[7]. Ο αντίκτυπος αυτών των προληπτικών ενεργειών θα είναι ορατός κατά τη φάση της περάτωσης των προγραμμάτων και θα μετρηθεί μέσω του εναπομένοντος[8] ποσοστού λαθών μετά την περάτωση.

- Η Επιτροπή επικαιροποίησε τις οδηγίες της για τις ετήσιες περιλήψεις και επανέλαβε τη σημασία της προστιθέμενης αξίας τους στα κράτη μέλη. Στην ετήσια έκθεση του 2008, το Συνέδριο σημείωσε τις ενέργειες που ανέλαβε η Επιτροπή στο θέμα αυτό, στις περιπτώσεις στις οποίες διαπιστώθηκε μη συμμόρφωση των κρατών μελών, όπως και τις βελτιώσεις που έγιναν, καθώς ορισμένα κράτη μέλη πρόσθεσαν αξία στις περιλήψεις τους μέσω πρόσθετων αναλύσεων ή άλλων στοιχείων.

Κύρια αποτελέσματα και αντίκτυπος για την περίοδο προγραμματισμού 2007-2013:

- Η Επιτροπή εφάρμοσε αυστηρές προληπτικές ενέργειες για την περίοδο προγραμματισμού 2007-2013, προκειμένου να εξασφαλίσει τη θέσπιση αξιόπιστων συστημάτων στα κράτη μέλη από την έναρξη της περιόδου προγραμματισμού και πριν από οποιαδήποτε ικανοποίηση αιτήσεων για ενδιάμεσες πληρωμές. Το πρώτο μέσο είναι η αξιολόγηση της συμμόρφωσης των συστημάτων που θεσπίζουν τα κράτη μέλη. Έως το τέλος του 2009 η ΓΔ Περιφερειακής Πολιτικής (ΓΔ REGIO) και η ΓΔ Απασχόλησης, Κοινωνικών Υποθέσεων και Ισότητας Ευκαιριών (ΓΔ EMPL) ενέκριναν εκθέσεις αξιολόγησης της συμμόρφωσης που καλύπτουν το 91,6% και το 90,8%, αντίστοιχα, του συνόλου των αποφασισθέντων ποσών. Το δεύτερο προληπτικό μέτρο είναι οι εθνικές ελεγκτικές στρατηγικές. Έως το τέλος του 2009 η ΓΔ REGIO και η ΓΔ EMPL ενέκριναν στρατηγικές που καλύπτουν αντίστοιχα το 97,1% και το 100% των προγραμμάτων.

- Η Επιτροπή διεξήγαγε ελέγχους σε τυχαίο δείγμα σχεδίων, ακολουθώντας μεθοδολογία παρόμοια με τη μεθοδολογία του Συνεδρίου. Το προκαταρκτικό ποσοστό λαθών, ύψους περίπου 5%, που προέκυψε από την έρευνα αυτή δείχνει ότι οι ενέργειες τις οποίες ανέλαβε η Επιτροπή μέσω του σχεδίου δράσης, της ελεγκτικής στρατηγικής και των βελτιωμένων διατάξεων κανονιστικού ελέγχου για την περίοδο 2007-2013 κινούνται προς τη σωστή κατεύθυνση. Ωστόσο, τα αποτελέσματα της έρευνας πρέπει να ερμηνευθούν με προσοχή, διότι ο πληθυσμός που ελέγχθηκε καλύπτει τις πληρωμές που έγιναν σε πρώιμο στάδιο της περιόδου προγραμματισμού, μέχρι τις 31 Μαΐου 2009, από 15 κράτη μέλη τα οποία είχαν δηλώσει δαπάνες έως την ημερομηνία αυτή.

- Οι κανονισμοί για την περίοδο 2007-2013 τροποποιήθηκαν, για να απλουστευθούν οι κανόνες και ιδίως για να καταστεί δυνατή η χρήση εφάπαξ ποσών και τυποποιημένων κλιμάκων μοναδιαίου και έμμεσου κόστους σε κατ’ αποκοπή βάση. Οι διατάξεις για απλούστευση του κόστους αποσκοπούν στη μείωση του διοικητικού φόρτου τον οποίο επωμίζονται τα κράτη μέλη και συμβάλλουν στην αποτελεσματικότερη και ορθότερη χρήση των Ταμείων, οδηγώντας τελικά σε λιγότερα λάθη.

- Τέλος, οι ενέργειες για την περίοδο προγραμματισμού 2000-2006 είχαν επίσης θετικό αντίκτυπο στη διαμόρφωση και τη λειτουργία των προγραμμάτων της περιόδου προγραμματισμού 2007-2013, διότι όλοι οι εμπλεκόμενοι παράγοντες έχουν καλύτερη γνώση των πιθανών ανεπαρκειών των συστημάτων και των ενδεχόμενων συνεπειών, χάρη στις σημαντικές προσπάθειες που έγιναν στον τομέα της καθοδήγησης και της κατάρτισης.

Γενικά, η Επιτροπή ενίσχυσε την ικανότητά της για αποτελεσματικότερη εποπτεία των διαρθρωτικών ενεργειών επιμερισμένης διαχείρισης.

Εισαγωγη οσον αφορα τα αποτελεσματα και τον αντικτυπο

Όπως αναφέρεται στην ανακοίνωση σχετικά με το σχέδιο δράσης[9], στόχος του σχεδίου ήταν να ενισχυθεί το υφιστάμενο υψηλό επίπεδο ελεγκτικών δραστηριοτήτων βάσει της ελεγκτικής στρατηγικής και να συνεχιστεί η εφαρμογή σχετικών ενεργειών στο πλαίσιο του σχεδίου δράσης της Επιτροπής, με τελικό σκοπό τη δημιουργία ενός ολοκληρωμένου πλαισίου εσωτερικού ελέγχου[10]. Συνεπώς, το σχέδιο δράσης δεν εφαρμόζεται μεμονωμένα, δεδομένου ότι λαμβάνονται και άλλα μέτρα με σκοπό να βελτιωθεί ο έλεγχος των χρηματοδοτήσεων της ΕΕ στον τομέα της πολιτικής για τη συνοχή. Έτσι, ενώ τα μέτρα που προβλέπονται από το σχέδιο δράσης προορίζονται να συμβάλουν στη βελτίωση του ελέγχου και, τελικά, στη μείωση του ποσοστού λαθών, δεν είναι δυνατόν να απομονωθεί ο ειδικός αντίκτυπος αυτού του σχεδίου δράσης ή των επιμέρους ενεργειών του στο ποσοστό λαθών. Τα αποτελέσματα αναλύονται λεπτομερώς στο τμήμα 1, ενώ ο αντίκτυπος και τα συμπεράσματα στο τμήμα 2.

1. Αποτελεσματα του σχεδιου δρασησ εωσ τις 31 Δεκεμβριου 2009

1.1. Τίτλος 1: Ενέργειες στο πλαίσιο της κοινής στρατηγικής λογιστικού ελέγχου των διαρθρωτικών ενεργειών για το 2000-2006

Ενέργεια 1.1 : Η Επιτροπή θεωρεί ότι η ενέργεια αυτή βελτίωσε την αποτελεσματικότητα των διαχειριστικών φορέων υψηλού κινδύνου και, ως εκ τούτου, μείωσε σημαντικά τον κίνδυνο λαθών πριν από την περάτωση των προγραμμάτων.

Σχετικές βασικές πληροφορίες: Αποτέλεσμα των 50 ελέγχων που ολοκληρώθηκαν: 11 θετικά συμπεράσματα για τη λειτουργία του συστήματος, 2 αρνητικές γνώμες, όπου η Επιτροπή έχει ήδη κινήσει διαδικασίες για εφαρμογή δημοσιονομικών διορθώσεων, 37 γνώμες με επιφυλάξεις, όπου οι υπηρεσίες παρακολουθούν ή έχουν παρακολουθήσει τη συνέχεια που δόθηκε στις διαπιστώσεις των ελέγχων. Το 2009 η ΓΔ REGIO και η ΓΔ EMPL διενήργησαν, αντίστοιχα, 11 και 6 πρόσθετους ελέγχους.

Ενέργεια 1.2 : Η ΓΔ REGIO και η ΓΔ EMPL έχουν ολοκληρώσει την παρακολούθηση 24 από τα 27 εθνικά σχέδια δράσης για τη βελτίωση ανεπαρκειών των συστημάτων[11]. Η ενέργεια αυτή αντιμετώπισε προβλήματα που είχαν ήδη εντοπιστεί στα συστήματα των κρατών μελών και συνέβαλε στην πρόληψη περαιτέρω λαθών.

Σχετικές βασικές πληροφορίες: 22 θετικά συμπεράσματα για την ολοκλήρωση των απαιτούμενων ενεργειών από τα κράτη μέλη και 2 αιτήσεις για δημοσιονομικές διορθώσεις με απόφαση της Επιτροπής. Για τα υπόλοιπα 3 σχέδια δράσης, η Επιτροπή έχει κινήσει διαδικασίες αναστολής πληρωμών.

Ενέργεια 1.3 : Για την περίοδο προγραμματισμού 2000-2006 η Επιτροπή ολοκλήρωσε διαδικασίες δημοσιονομικών διορθώσεων για 32 προγράμματα του ΕΤΠΑ, 11 προγράμματα του ΕΚΤ και 60[12] σχέδια του Ταμείου Συνοχής.

Η ενέργεια αυτή περιλαμβάνει επίσης την ολοκλήρωση των διαδικασιών δημοσιονομικής διόρθωσης για 34 προγράμματα του ΕΤΠΑ της περιόδου 1994-1999[13], στο πλαίσιο έρευνας περάτωσης που περιέλαβε τον έλεγχο 54 προγραμμάτων, τα οποία καλύπτουν το 31,55% των συνολικών ποσών που αποφασίστηκαν στο πλαίσιο του ΕΤΠΑ για την εν λόγω περίοδο, καθώς και δείγμα 1.500 σχεδίων στο πλαίσιο αυτών των προγραμμάτων. Οι συνολικές δημοσιονομικές διορθώσεις που προέκυψαν από την έρευνα αυτή ανήλθαν σε 777[14] εκατομμύρια ευρώ. Οι διορθώσεις αυτές εφαρμόστηκαν κυρίως το 2008 και το 2009 και αντιστοιχούν στο 2,9% του συνόλου των επιλέξιμων δαπανών που ελέγχθηκαν. Παρά το γεγονός ότι οι διαδικασίες δημοσιονομικών διορθώσεων για το ΕΚΤ της περιόδου 1994-1999 δεν περιλήφθηκαν στο σχέδιο δράσης, ωστόσο το 2008-2009 σημειώθηκε πρόοδος, καθώς περατώθηκαν 13 διαδικασίες με αποφάσεις της Επιτροπής που προέβλεπαν ανάκτηση συνολικού ποσού 44,8 εκατομμυρίων ευρώ, ενώ δρομολογήθηκαν 17 νέες διαδικασίες διόρθωσης.

Συνεπώς, η ενέργεια εξασφάλισε τη διοχέτευση των διορθωμένων ποσών σε νόμιμα και νομότυπα σχέδια ή την επιστροφή των εν λόγω ποσών στον προϋπολογισμό της ΕΕ.

Σχετικές βασικές πληροφορίες: Η Επιτροπή υπέβαλλε κάθε τρεις μήνες εκθέσεις στο Ευρωπαϊκό Κοινοβούλιο για τις εφαρμοζόμενες δημοσιονομικές διορθώσεις. Παραρτήματα 1, 2 και 3.

Ενέργεια 1.4: Η Επιτροπή ενίσχυσε την παρακολούθηση των περιπτώσεων DAS (δήλωση αξιοπιστίας). Η ΓΔ REGIO και η ΓΔ EMPL έλαβαν τελική θέση και στις 74 περιπτώσεις συστημικών και μεμονωμένων λαθών που επισημάνθηκαν από το Συνέδριο στα προγράμματα που ελέγχθηκαν για τη DAS του 2006. Η παρακολούθηση κατέστησε δυνατή τη διόρθωση των λαθών και τη βελτίωση των συστημάτων των κρατών μελών και συνέβαλε στην πρόληψη μελλοντικών λαθών.

Σχετικές βασικές πληροφορίες: Σε 28 περιπτώσεις το κράτος μέλος προέβη σε διόρθωση· σε 30 περιπτώσεις η Επιτροπή κίνησε διαδικασίες δημοσιονομικής διόρθωσης και 16 περιπτώσεις έκλεισαν χωρίς διόρθωση, διότι τα κράτη μέλη προσκόμισαν αποδεικτικά στοιχεία για την κανονικότητα και τη νομιμότητα των πληρωμών. Η παρακολούθηση των περιπτώσεων DAS του 2006 από την Επιτροπή αξιολογήθηκε από το Συνέδριο ως αποτελεσματική[15]. Για τη DAS το 2007 η ΓΔ REGIO και η ΓΔ EMPL έλαβαν τελική θέση για το 84% των περιπτώσεων και έχουν αρχίσει τη διαδικασία ανάκτησης, όπου χρειάζεται. Για τη DAS του 2008, η Επιτροπή είχε ήδη αρχίσει την παρακολούθηση το 2009.

1.2. Τίτλος 2: Κύριες εν εξελίξει ενέργειες στο πλαίσιο του σχεδίου δράσης για ένα ολοκληρωμένο πλαίσιο εσωτερικού ελέγχου

Ο συντονισμός μεταξύ των υπηρεσιών ελέγχου των διαρθρωτικών ταμείων και των εθνικών αρχών ελέγχου αυξήθηκε, με στόχο την τυποποίηση των μεθόδων ελέγχου· στο πλαίσιο της ανακοίνωσης για τον αποδεκτό κίνδυνο σφάλματος[16] συλλέχθηκαν στοιχεία για το κόστος των ελέγχων, δόθηκαν οδηγίες και κατάρτιση στις αρχές διαχείρισης και πιστοποίησης και υπογράφηκαν 9 «συμβόλαια εμπιστοσύνης».

Σχετικές βασικές πληροφορίες: Όπως αναφέρεται στην έκθεση σχετικά με τον αντίκτυπο του σχεδίου δράσης της Επιτροπής για ένα ολοκληρωμένο πλαίσιο εσωτερικού ελέγχου[17], που εκδόθηκε τον Φεβρουάριο του 2009, αυτές οι ενέργειες έχουν ολοκληρωθεί.

1.3. Τίτλος 3: Προληπτικές ενέργειες για την περάτωση των προγραμμάτων και των σχεδίων της περιόδου 2000-2006

Η Επιτροπή έχει ολοκληρώσει την ελεγκτική της έρευνα για τους φορείς εκκαθάρισης, οι οποίοι είναι τώρα σε καλύτερη θέση για την αντιμετώπιση της διαδικασίας περάτωσης. Οι ανεπάρκειες που διαπιστώθηκαν παρακολουθούνται εκ του σύνεγγυς από την Επιτροπή και τους σχετικούς φορείς και θα ληφθούν υπόψη για την ελεγκτική στρατηγική της Επιτροπής για την περάτωση.

Εκτός από τα σεμινάρια για θέματα περάτωσης στα κράτη μέλη, η Επιτροπή οργάνωσε ένα σεμινάριο για θέματα περάτωσης στις Βρυξέλλες για όλα τα κράτη μέλη το 2008 και μια τεχνική συνεδρίαση για τους φορείς εκκαθάρισης το 2009. Οι εκδηλώσεις αυτές περιλάμβαναν παρουσιάσεις από τα κράτη μέλη, οι οποίες προωθούν την αμοιβαία μάθηση μέσω βέλτιστων πρακτικών.

Σχετικές βασικές πληροφορίες: Η έρευνα αφορούσε φορείς εκκαθάρισης που αντιπροσωπεύουν 76% των συνολικών δαπανών. Κατάλογος των ερωτήσεων και απαντήσεων και άλλο υλικό από το σεμινάριο για θέματα περάτωσης υπάρχουν στον ιστότοπο http://ec.europa.eu/regional_policy/conferences/closure/qa_en.htm . Το τεχνικό υλικό της συνεδρίασης βρίσκεται στον ιστότοπο του CIRCA, http://circa.europa.eu .

1.4. Τίτλος 4: Προληπτικές ενέργειες για την περίοδο προγραμματισμού 2007-2013

Έως το τέλος του 2009 η ΓΔ REGIO και η ΓΔ EMPL έλαβαν εκθέσεις αξιολόγησης της συμμόρφωσης για 428 προγράμματα, που αντιπροσωπεύουν 98,6% του συνόλου. Από τα προγράμματα αυτά τα 379 εγκρίθηκαν, τα 20 απορρίφθηκαν και ζητήθηκε από τα κράτη μέλη να τα υποβάλουν εκ νέου, ενώ τα υπόλοιπα διακόπηκαν ή είναι ακόμη υπό εξέταση. Το γενικό συμπέρασμα είναι ότι οι οδηγίες της Επιτροπής τηρήθηκαν σε μεγάλο βαθμό και ότι η Επιτροπή θα μπορούσε να στηριχθεί, στη μεγάλη πλειονότητα των περιπτώσεων, στη θετική γνώμη που εκφράστηκε από τους ανεξάρτητους ελεγκτές όσον αφορά τη συμμόρφωση των συστημάτων. Η αξιολόγηση της συμμόρφωσης αποτελεί βασικό στοιχείο για τη μείωση του κινδύνου λαθών στις διαρθρωτικές ενέργειες, δεδομένου ότι η Επιτροπή δεν μπορεί να κάνει καμία προσωρινή πληρωμή για ένα πρόγραμμα αν δεν έχει εγκριθεί η οργάνωση των συστημάτων του. Η Επιτροπή και τα κράτη μέλη επένδυσαν πολύ σ’ αυτόν τον νέο προληπτικό μηχανισμό, προκειμένου να εξασφαλίσουν αξιόπιστα και πλήρως συμμορφούμενα συστήματα από την αρχή της περιόδου προγραμματισμού.

Η Επιτροπή έλαβε 425 εθνικές στρατηγικές ελέγχου, που αντιπροσωπεύουν 98,6% του συνόλου των προγραμμάτων. Ενέκρινε 420, απέρριψε 2 και εξετάζει 3. Η διαδικασία αυτή εξασφαλίζει ότι τα κράτη μέλη καταρτίζουν σωστές ελεγκτικές στρατηγικές, έτσι ώστε να εντοπίζουν γρήγορα τις αδυναμίες των συστημάτων και τους κινδύνους λαθών.

Το 2008 και το 2009 η Επιτροπή πρότεινε και το Συμβούλιο και το Κοινοβούλιο ενέκριναν διάφορα σημαντικά μέτρα απλούστευσης του ρυθμιστικού πλαισίου για την περίοδο 2007-2013. Μερικά από τα σημαντικότερα μέτρα αφορούν τα μέσα χρηματοοικονομικής μηχανικής, τα σχέδια που παράγουν έσοδα και επιτρέπουν τη χρήση εφάπαξ ποσών και τυποποιημένων κλιμάκων μοναδιαίου κόστους τόσο για το ΕΤΠΑ όσο και για το ΕΚΤ, επεκτείνοντας τη δυνατότητα δήλωσης των έμμεσων δαπανών σε κατ’ αποκοπή βάση όσον αφορά τις δαπάνες του ΕΤΠΑ, πράγμα που απλουστεύει σημαντικά τη διαχείριση των σχεδίων που υλοποιούνται από μικρούς φορείς.

Η Επιτροπή εξέδωσε λεπτομερείς οδηγίες με παραδείγματα ορθής πρακτικής, οργάνωσε σεμινάρια κατάρτισης για τις διατάξεις των κανονισμών 2007-2013, διένειμε υλικό κατάρτισης στα κράτη μέλη και ενθάρρυνε τις εθνικές αρχές να χρησιμοποιούν τις νέες δυνατότητες για την απλουστευμένη παρουσίαση των δαπανών.

Σχετικές βασικές πληροφορίες: Τα μέτρα απλούστευσης ενσωματώθηκαν στους κανονισμούς (ΕΚ) αριθ. 396/2009 και αριθ. 397/2009 της 6ης Μαΐου 2009 και στους κανονισμούς (ΕΚ) αριθ. 1341/2008 της 18ης Δεκεμβρίου 2008 και αριθ. 846/2009 της 1ης Σεπτεμβρίου 2009. Το φυλλάδιο για την επιλεξιμότητα υπάρχει στη διεύθυνση http://ec.europa.eu/regional_policy/sources/docgener/presenta/pres_en.htm. Το σημείωμα οδηγιών για την απλουστευμένη παρουσίαση των δαπανών συζητήθηκε λεπτομερώς με τους εμπειρογνώμονες των κρατών μελών και οριστικοποιήθηκε τον Ιανουάριο του 2010. Όλα τα σημειώματα οδηγιών βρίσκονται στη διεύθυνση http://circa.europa.eu.

1.5. Τίτλος 5: Ενέργειες για τη βελτίωση των αρχικών ελέγχων σε εθνικό επίπεδο

Η Επιτροπή υλοποίησε όλες τις προγραμματισμένες ενέργειες για την αύξηση της αποτελεσματικότητας των διαχειριστικών ελέγχων πρώτου επιπέδου, που είναι η πρώτη γραμμή άμυνας κατά των λαθών. Οργάνωσε σεμινάρια για τις διαχειριστικές αρχές και τις αρχές πιστοποίησης, περιλαμβανομένων και σεμιναρίων για τις δημόσιες συμβάσεις, και εξέδωσε όλα τα σημειώματα οδηγιών που προβλέπονται στο σχέδιο δράσης.

Σχετικές βασικές πληροφορίες: Πληροφορίες για τα σεμινάρια που οργανώθηκαν για τις διαχειριστικές αρχές και τις αρχές πιστοποίησης υπάρχουν στις διευθύνσεις http://ec.europa.eu/regional_policy/conferences/manauth/programme_en.htm και http://ec.europa.eu/regional_policy/conferences/trainers/programme_en.htm. Τα αποτελέσματα ενός ερωτηματολογίου από το σεμινάριο εκπαίδευσης των εκπαιδευτών δείχνουν ότι όλοι όσοι απάντησαν χρησιμοποίησαν τις πληροφορίες που έλαβαν κατά το σεμινάριο για να παράσχουν περαιτέρω κατάρτιση/υλικό στους συναδέλφους τους στη χώρα τους.

1.6. Τίτλος 6: Ενέργειες για τη βελτίωση της κοινοποίησης πληροφοριών σχετικά με τις δημοσιονομικές διορθώσεις από τα κράτη μέλη

Η Επιτροπή κατέβαλε σημαντικές προσπάθειες για τη βελτίωση των συστημάτων των κρατών μελών όσον αφορά τις δημοσιονομικές διορθώσεις. Τα ποσά που δηλώθηκαν για το 2008 είναι πολύ υψηλότερα από τα προηγούμενα έτη, λόγω του γεγονότος ότι τα κράτη μέλη παρέχουν πληρέστερες πληροφορίες[18]. Η Επιτροπή έλεγξε επιτόπου την ποιότητα των συστημάτων των κρατών μελών για τις ανακτήσεις (αποστολές σε 10[19] κράτη μέλη το 2008 και σε άλλα 9[20] το 2009). Τα υπόλοιπα κράτη μέλη θα ελεγχθούν το 2010. Τα μέχρι τώρα αποτελέσματα δείχνουν ότι οι αρχές των κρατών μελών τηρούν γενικά τις απαιτήσεις, αν και, όπως επιβεβαιώνεται από το Συνέδριο, υπάρχουν μερικές αδυναμίες όσον αφορά την πληρότητα των στοιχείων και τα συστήματα καταγραφής και δήλωσης των παρατυπιών. Λαμβάνοντας υπόψη τα συμπεράσματα, η Επιτροπή αναθεώρησε το σημείωμα οδηγιών της για τις αποσύρσεις και τις ανακτήσεις, το οποίο παρουσιάστηκε στα κράτη μέλη τον Ιανουάριο του 2010, εγκαίρως για την τελευταία ετήσια έκθεση για τα προγράμματα 2000-2006 και την πρώτη έκθεση για τα προγράμματα 2007-2013.

Σχετικές βασικές πληροφορίες: Το σημείωμα οδηγιών για τις αποσύρσεις και τις ανακτήσεις παρουσιάστηκε στα κράτη μέλη στην COCOF (συντονιστική επιτροπή των Ταμείων) τον Ιανουάριο του 2010. Το Συνέδριο, στην ετήσια του έκθεση για το 2008, αξιολόγησε τα συστήματα που εφαρμόζουν τα κράτη μέλη για τις ανακτήσεις ως «μερικώς αποτελεσματικά».

1.7. Τίτλοι 7 και 8: Ενέργειες για τη βελτίωση της κοινοποίησης πληροφοριών και για την αύξηση του αντικτύπου της ελεγκτικής δραστηριότητας της Επιτροπής

Η αυστηρότερη προσέγγιση που ακολουθήθηκε αύξησε το επίπεδο των δημοσιονομικών διορθώσεων και των αναστολών. Το 2009 η Επιτροπή εξέδωσε 7 αποφάσεις αναστολής πληρωμών, επιπλέον των 10 που εκδόθηκαν το 2008[21]. Ως αποτέλεσμα της ελεγκτικής δραστηριότητας της Επιτροπής, έγιναν το 2008 και το 2009 δημοσιονομικές διορθώσεις συνολικού ύψους 3,80 δισεκατομμυρίων ευρώ, έναντι διορθώσεων ύψους 3,57 δισεκατομμυρίων από το 2000 έως το 2007. Στο τέλος του 2009 βρίσκονταν σε εξέλιξη διαδικασίες δημοσιονομικών διορθώσεων εκτιμώμενου ύψους 942 εκατομμυρίων ευρώ.

Σχετικές βασικές πληροφορίες: Βλ. παραρτήματα 1, 2 και 3. Επίσης, το Συνέδριο, στην ετήσια του έκθεση για το 2008, ανέφερε ότι η Επιτροπή δηλώνει αξιόπιστα αριθμητικά στοιχεία για τις δημοσιονομικές διορθώσεις που προκύπτουν από τις ελεγκτικές της δραστηριότητες (σημείο 1.16).

1.8. Τίτλοι 9 και 10: Ενέργειες για τη βελτίωση των διασφαλίσεων που παρέχονται με τις ετήσιες εκθέσεις δραστηριοτήτων (ΕΕΔ) και για τη μεγιστοποίηση της αξίας των ετήσιων περιλήψεων σύμφωνα με το άρθρο 53β του δημοσιονομικού κανονισμού

Η ΓΔ REGIO και η ΓΔ EMPL υλοποίησαν πλήρως, στις ετήσιες εκθέσεις δραστηριοτήτων τους για το 2007, όλες τις ενέργειες που προβλέπονταν στο σχέδιο δράσης, λαμβάνοντας υπόψη τις συστάσεις του Συνεδρίου.

Σχετικά με τις ετήσιες περιλήψεις, σε όσες περιπτώσεις τα κράτη μέλη είχαν διατυπώσει ένα συμπέρασμα ή μια δήλωση αξιοπιστίας, οι Γενικές Διευθύνσεις το/την χρησιμοποίησαν για να ενισχύσουν τη δική τους αξιολόγηση σχετικά με τα εθνικά συστήματα.

Επίσης, η Επιτροπή αναθεώρησε το σημείωμα οδηγιών της λαμβάνοντας υπόψη τις συστάσεις της μελέτης που ανατέθηκε από το Ευρωπαϊκό Κοινοβούλιο, όπως η έμφαση στα στοιχεία προστιθεμένης αξίας και η μείωση των περιττών πληροφοριών.

Σχετικές βασικές πληροφορίες: Το Συνέδριο αναγνώρισε στις ετήσιες εκθέσεις του για το 2007 και το 2008 τη θετική εξέλιξη στην ποιότητα και τη χρησιμότητα των ετήσιων εκθέσεων δραστηριοτήτων της ΓΔ REGIO και της ΓΔ EMPL, καθώς και το γεγονός ότι η Επιτροπή ασκεί επαρκή εποπτεία όσον αφορά τις ετήσιες περιλήψεις, εκδίδοντας σαφείς οδηγίες και αντιμετωπίζοντας τις περιπτώσεις μη συμμόρφωσης. Το αναθεωρημένο σημείωμα οδηγιών για τις ετήσιες περιλήψεις συζητήθηκε με τα κράτη μέλη στις συνεδριάσεις της COCOF τον Οκτώβριο και τον Δεκέμβριο του 2009.

2. Πρώτος αντίκτυπος του σχεδιου δρασης και συμπερασμάτα

Λόγω της φύσης των ενεργειών και του γεγονότος ότι η μείωση του ποσοστού λαθών είναι μια σταθερή αλλά χρονοβόρα διαδικασία, αυτή η πρώτη εκτίμηση αντικτύπου δεν μπορεί παρά να είναι προκαταρκτική. Από την προσεχή ελεγκτική δραστηριότητα των εθνικών ή των ενωσιακών αρχών θα προκύψουν περαιτέρω ενδείξεις, που κατά βάση θα μετρηθούν συνολικά για το σχέδιο δράσης σε συνάρτηση με την εξέλιξη των ποσοστών λαθών.

Υπάρχουν τουλάχιστον τρεις τομείς στους οποίους η Επιτροπή αναμένει απτά αποτελέσματα από τις ενέργειες που εφαρμόζονται στο πλαίσιο του σχεδίου δράσης:

2.1. Οι πρώτοι έλεγχοι των προγραμμάτων 2007-2013 παρουσιάζουν θετικά αποτελέσματα

Για να αξιολογήσει αν οι ενέργειες που περιγράφονται ανωτέρω είχαν μια πρώτη θετική επίδραση στη νομιμότητα των πράξεων για τα νέα προγράμματα της περιόδου 2007-2013 , η Επιτροπή αποφάσισε να πραγματοποιήσει ελεγκτική έρευνα, ακολουθώντας μεθοδολογία παρόμοια με τη μεθοδολογία που ακολουθεί το Συνέδριο για τους δικούς του ελέγχους DAS. Ο συγκεκριμένος στόχος της έρευνας ήταν να υπολογιστεί, βάσει τυχαίου στατιστικού δείγματος 180 πράξεων, το ποσοστό λαθών στις δαπάνες που δηλώθηκαν στην Επιτροπή από τα κράτη μέλη από την 1η Ιανουαρίου 2007 έως τις 31 Μαΐου 2009 σε σχέση με τα διαρθρωτικά ταμεία και το Ταμείο Συνοχής για την περίοδο 2007-2013[22]. Βάσει των προκαταρκτικών αποτελεσμάτων, το ποσοστό λαθών είναι περίπου 5%. Αυτά τα αποτελέσματα δείχνουν ότι οι ενισχυμένες διατάξεις ελέγχου για το ρυθμιστικό πλαίσιο του 2007-2013 και τα προληπτικά μέτρα που έλαβε η Επιτροπή, όπως περιγράφονται στην παρούσα ανακοίνωση, κινούνται προς τη σωστή κατεύθυνση. Ωστόσο, το ποσοστό λαθών που προέκυψε απ’ αυτή την έρευνα πρέπει να ερμηνευθεί με επιφύλαξη, διότι η έρευνα πραγματοποιήθηκε στην αρχή της περιόδου προγραμματισμού και ο πληθυσμός από τον οποίο επιλέχθηκε το δείγμα των πληρωμών περιοριζόταν σε 15 κράτη μέλη[23] που είχαν υποβάλει αιτήσεις ενδιάμεσων πληρωμών μέχρι το τέλος Μαΐου του 2009. Τα αποτελέσματα της έρευνας θα οριστικοποιηθούν το πρώτο εξάμηνο του 2010, μόλις ολοκληρωθεί η κατ’ αντιπαράθεση διαδικασία.

Περισσότερα στοιχεία για τον αντίκτυπο στο ποσοστό λαθών θα προκύψουν με τα αποτελέσματα της προσεχούς ελεγκτικής δραστηριότητας που θα αναληφθεί είτε από τις εθνικές αρχές ελέγχου, οι οποίες οφείλουν να κοινοποιούν ετησίως τα αποτελέσματα των ελέγχων που διενεργούν με βάση στατιστικά δείγματα πράξεων, είτε από τις αρχές της ΕΕ (έλεγχοι της Επιτροπής, έλεγχοι DAS).

2.2. Η Επιτροπή βελτίωσε τον εποπτικό της ρόλο στο πλαίσιο της επιμερισμένης διαχείρισης των Ταμείων

Ο ενισχυμένος εποπτικός ρόλος της Επιτροπής θα μπορούσε να αξιολογηθεί σε σχέση με την αύξηση της αποτελεσματικότητας του υφιστάμενου πολυετούς συστήματος ελέγχου. Όσον αφορά την περίοδο 2000-2006, οι ετήσιες εκθέσεις δραστηριοτήτων των δύο Γενικών Διευθύνσεων για το 2008 επισημαίνουν αξιοσημείωτη βελτίωση στη λειτουργία των συστημάτων στα κράτη μέλη μεταξύ των ετών 2007 και 2008[24].

Η Επιτροπή θεωρεί επίσης ότι ο εναπομένων κίνδυνος λαθών μετά την περάτωση των προγραμμάτων θα μπορούσε να δώσει στοιχεία για την αποτελεσματικότητα ενός συστήματος. Δεν είναι τώρα δυνατόν να συναχθεί συμπέρασμα σχετικά με το επίπεδο υπολειπόμενου κινδύνου κατά την περάτωση των προγραμμάτων για την περίοδο 2000-2006, διότι τα περισσότερα προγράμματα θα «κλείσουν» το 2010, και τα αποτελέσματα θα μπορούν να ελεγχθούν από το 2011 και μετά. Ωστόσο, η μη στατιστική έρευνα ελέγχου περάτωσης την οποία διεξήγαγε η ΓΔ REGIO σε δείγμα των προγραμμάτων ΕΤΠΑ της περιόδου 1994-1999[25] τα οποία οριστικοποιήθηκαν τον Ιανουάριο του 2010 δίνει μια ένδειξη ότι κατά την περάτωση, και μετά την πραγματοποίηση όλων των δημοσιονομικών διορθώσεων, ο συνολικός κίνδυνος λαθών μειώθηκε σημαντικά.

Επιπλέον, οι πολυάριθμες προληπτικές ενέργειες που έγιναν για την περάτωση των προγραμμάτων της περιόδου 2000-2006 (βλ. 1.3 ανωτέρω) δημιουργούν προσδοκίες ότι η διαδικασία περάτωσης για το 2000-2006 θα μπορούσε να παραγάγει εξίσου θετικά αποτελέσματα.

2.3. Η Επιτροπή εφάρμοσε τις δημοσιονομικές διορθώσεις με αποτελεσματικό τρόπο, ώστε να μειωθεί ο κίνδυνος ζημιών για τον προϋπολογισμό της ΕΕ

Μια σημαντική ομάδα ενεργειών για τις περιόδους προγραμματισμού 1994-1999 και 2000-2006 προέβλεπε τη στοχοθέτηση της ελεγκτικής δραστηριότητας της Επιτροπής και την εφαρμογή των διαδικασιών δημοσιονομικών διορθώσεων με αυστηρότερο τρόπο. Έτσι, το ύψος των δημοσιονομικών διορθώσεων και για τις δύο περιόδους αυξήθηκε, φτάνοντας συνολικά τα 3,801 δισεκατομμύρια ευρώ για το 2008 και το 2009, έναντι περίπου 3,567 δισεκατομμυρίων ευρώ συνολικά για την περίοδο 2000-2007. Στόχος της Επιτροπής ήταν να εξασφαλίσει ότι τα διορθωμένα ποσά επαναδιοχετεύονται προς νόμιμα και νομότυπα σχέδια ή επιστρέφονται στον προϋπολογισμό της ΕΕ. Συνολικά, προτάθηκαν από την Επιτροπή και έγιναν δεκτές από τα κράτη μέλη διορθώσεις ύψους 5,2 δισεκατομμυρίων ευρώ (σ’ αυτή την περίπτωση τα κράτη μέλη μπορούν να ανακατανείμουν τις εν λόγω δαπάνες σε άλλα σχέδια), και αποφασίστηκαν από την Επιτροπή διορθώσεις 2,1 δισεκατομμυρίων ευρώ (σ’ αυτή την περίπτωση τα ποσά επιστρέφονται στον προϋπολογισμό της ΕΕ).

Το επίπεδο των δημοσιονομικών διορθώσεων καταδεικνύει την αποφασιστική απάντηση της Επιτροπής στον εντοπισμό σημαντικών ανεπαρκειών στα συστήματα των κρατών μελών. Οι δημοσιονομικές διορθώσεις αποτρέπουν τα κράτη μέλη από οποιαδήποτε μελλοντική κακοδιαχείριση των κεφαλαίων της ΕΕ —ακόμη και όταν τα κεφάλαια παραμένουν στα κράτη μέλη, το κράτος μέλος πρέπει να βρει τα χρήματα για να συγχρηματοδοτήσει τα σχέδια που θα αντικαταστήσουν τα σχέδια για τα οποία έγιναν οι δημοσιονομικές διορθώσεις— και συμβάλλουν στην εξάλειψη των λαθών που εντοπίζονται κατά την περίοδο εφαρμογής, πράγμα που μειώνει τον υπολειπόμενο κίνδυνο λαθών κατά την περάτωση.

2.4. Συμπεράσματα

Συνολικά, η Επιτροπή ενίσχυσε την ικανότητά της να εποπτεύει τις διαρθρωτικές ενέργειες επιμερισμένης διαχείρισης και έλαβε αποφασιστικά μέτρα για την υλοποίηση όσων συστάσεων του Συνεδρίου εκκρεμούσαν.

- Όλες οι ενέργειες της Επιτροπής απέφεραν καρπούς και η Επιτροπή έθεσε τα θεμέλια για συνέχιση των βελτιώσεων. Συνεπώς, θεωρεί ότι το σχέδιο δράσης έχει ολοκληρωθεί και ότι οι στόχοι έχουν επιτευχθεί.

- Η Επιτροπή θα επιδιώξει να εξασφαλίσει την πλήρη αξιοποίηση των νομοθετικών διατάξεων για τη νέα περίοδο προγραμματισμού 2007-2013, συμπεριλαμβανομένης της απλούστευσης του τρόπου παρουσίασης των δαπανών, με στόχο τη μείωση του ποσοστού λαθών, θα διατηρήσει τη δυναμική την οποία έχει δημιουργήσει το σχέδιο δράσης, θα εφαρμόσει αυστηρές εποπτικές ενέργειες στο πλαίσιο της ελεγκτικής στρατηγικής της και θα περιγράφει την κατάσταση στις ετήσιες εκθέσεις δραστηριοτήτων.

- Ο στόχος ενός συστήματος ελέγχου είναι να μειωθούν τα λάθη όσο το δυνατόν περισσότερο: στις διαρθρωτικές ενέργειες, αυτό το σύστημα ελέγχου αποσκοπεί στην ελαχιστοποίηση του εναπομένοντος κινδύνου λαθών σε πολυετή βάση. Ωστόσο, τα συστήματα ελέγχου δεν πρέπει να επιβάλλουν αδικαιολόγητο επίπεδο κόστους και πρέπει να βασίζονται σε σαφή και κοινή αντίληψη της ισορροπίας κόστους–κινδύνου, λαμβάνοντας υπόψη την προστιθέμενη αξία που έχει για την Ένωση η επένδυση σε ορισμένους τομείς. Στον τομέα αυτόν θα επιτευχθεί πρόοδος μέσω της πρωτοβουλίας της Επιτροπής για τον αποδεκτό κίνδυνο σφάλματος. Το αργότερο το 2012 η Επιτροπή θα υποβάλει πρόταση σχετικά με το αποδεκτό επίπεδο κινδύνου λαθών για την πολιτική συνοχής, με βάση τις δαπάνες του 2010, που θα διέπονται ως επί το πλείστον από τη νομοθεσία του 2007-2013. Η Επιτροπή καλεί το Συμβούλιο και το Ευρωπαϊκό Κοινοβούλιο να αναπτύξουν κοινή πολιτική προσέγγιση όσον αφορά το κόστος των ελέγχων που διενεργούνται για τις παρεμβάσεις της ΕΕ και, στο πλαίσιο αυτό, να εξετάσουν το επίπεδο κινδύνου λαθών που μπορεί να θεωρηθεί αποδεκτό για κάθε τομέα

- Όλοι οι εμπλεκόμενοι παράγοντες πρέπει να συνειδητοποιήσουν ότι οι αλλαγές στη νομοθεσία χρειάζονται χρόνο για να έχουν αντίκτυπο στα ποσοστά λαθών. Το νομοθετικό πλαίσιο για την περίοδο 2007-2013 εγκρίθηκε το 2006, αλλά θα διέπει τις περισσότερες δαπάνες των διαρθρωτικών ενεργειών μόνο από το 2010. Για να εξασφαλιστεί η συνοχή με τις μελλοντικές νομοθετικές πρωτοβουλίες, θα είναι εξαιρετικά σημαντικό να μελετηθούν οι πολιτικοί στόχοι της πολιτικής για τη συνοχή μαζί με τον τρόπο εφαρμογής της και τις ρυθμίσεις διαχείρισης και ελέγχου.

- Τα κράτη μέλη πρέπει να δεσμευτούν ότι θα βελτιώσουν τη λογοδοσία, ακολουθώντας τις οδηγίες της Επιτροπής σχετικά με τις ετήσιες περιλήψεις και μετατρέποντάς τες σε πολύτιμη πρόσθετη πηγή αξιοπιστίας. Μολονότι η νομική βάση για τις ετήσιες περιλήψεις δεν προβλέπει σήμερα γενική δήλωση αξιοπιστίας, η Επιτροπή ενθαρρύνει όλα τα κράτη μέλη να ακολουθήσουν το παράδειγμα επτά άλλων, τα οποία το 2009 περιέλαβαν δηλώσεις αξιοπιστίας, και να λάβουν άλλα κατάλληλα μέτρα (συμπεριλαμβανομένων εθελοντικών εθνικών δηλώσεων), για να αποδείξουν τη δέσμευσή τους για εξασφάλιση της χρηστής διαχείρισης των κεφαλαίων.

- Όπως σημειώνει το Συνέδριο , υπάρχει ακόμη περιθώριο για βελτίωση «επιτόπου». Αυτή η βελτίωση μπορεί να επιτευχθεί μόνο με την πλήρη συμμετοχή των κρατών μελών, τα οποία έχουν την κύρια ευθύνη για την αποτελεσματική λειτουργία των συστημάτων τους. Η συνθήκη της Λισαβόνας, μαζί με τις ενισχυμένες διατάξεις ελέγχου για την περίοδο 2007-2013, ενισχύει αυτήν την ευθύνη.

Παράρτημα 1 – Περίληψη δημοσιονομικών διορθώσεων [26] που προτάθηκαν ή αποφασίστηκαν από την Επιτροπή για τα διαρθρωτικά ταμεία [27] και το Ταμείο Συνοχής (έως τις 31 Δεκεμβρίου 2009), με βάση την αρχή της αυτοτέλειας των χρήσεων, σε εκατομμύρια ευρώ

Ταμείο/περίοδος | Σύνολο δημοσιονομικών διορθώσεων 2000-2007[28] | Σύνολο δημοσιονομικών διορθώσεων το 2008[29] | Δημοσιονομικές διορθώσεις που έγιναν δεκτές από τα κράτη μέλη το 2009 | Δημοσιονομικές διορθώσεις με απόφαση της Επιτροπής το 2009 (παράρτημα 3) | Σύνολο δημοσιονομικών διορθώσεων 2009 | Σύνολο δημοσιονομικών διορθώσεων 2008/2009 | Γενικό σύνολο 2000-2009 |

EΤΠΑ 2000-06 | 1 561 | 619 | 1 465 | 79 | 1 544 | 2 163 | 3 724 |

ΤΣ 2000-06 | 103 | 54 | 68 | 2 | 70 | 124 | 227 |

EΚΤ 2000-06 | 475 | 496 | 154 | 0 | 154 | 650 | 1 125 |

Υπoσύvoλo 2000-06 | 2 139 | 1 169 | 1 687 | 81 | 1 768 | 2 937 | 5 076 |

EΤΠΑ 1994-99 | 858 | 330 | 55 | 386 | 441 | 771 | 1 629 |

ΤΣ 1994-99 | 225 | 38 | 10 | 0 | 10 | 48 | 273 |

EΚΤ 1994-99 | 345 | 26 | 0 | 19 | 19 | 45 | 390 |

Υπoσύvoλo 1994-99 | 1 428 | 394 | 65 | 405 | 470 | 864 | 2 292 |

Σύνολο | 3 567 | 1 563 | 1 752 | 486 | 2 238 | 3 801 | 7 368 |

Παράρτημα 2 – Περίληψη αποφάσεων αναστολής το 2009 και εκκρεμών δημοσιονομικών διορθώσεων (έως τις 31 Δεκεμβρίου 2009)

Ταμείο/περίοδος | Αριθμός εκδοθεισών αποφάσεων της Επιτροπής | Εκκρεμείς δημοσιονομικές διορθώσεις[30] |

Αριθμός προγραμμάτων/σχεδίων | Εκτιμώμενο ποσό (σε εκατ. ευρώ) |

EΤΠΑ 2000-06 | 6 | 67 | 325 |

ΤΣ 2000-06 | 99 | 153 |

EΚΤ 2000-06 | 1 | 13 | 141 |

EΤΠΑ 1994-99 | 1[31] | 116 |

ΤΣ 1994-99 | 3 | 3 |

EΚΤ 1994-99 | 17 | 204 |

Σύνολο | 7 | 200 | 942 |

Παράρτημα 3 – Αναλυτικά στοιχεία για τις δημοσιονομικές διορθώσεις και τις αποφάσεις αναστολής που ενέκρινε η Επιτροπή το 2009 (έως τις 31 Δεκεμβρίου 2009)

Κράτος μέλος | Περίοδος προγραμματισμού | Ταμείο | Πρόγραμμα | Ποσά (εκατ. ευρώ) |

Δημοσιονομικές διορθώσεις | Ιταλία | 2000-2006 | ΕΤΠΑ | Puglia | 79.33 |

Γερμανία | 2000-2006 | ΕΤΠΑ | Mecklenburg-Vorpommern | 0.05 |

Υποσύνολο | 79.38 |

Ισπανία | 2000-2006 | ΤΣ | Asturias | 0.07 |

Ισπανία | 2000-2006 | ΤΣ | Cantabria | 0.69 |

Ισπανία | 2000-2006 | ΤΣ | Norte-Galicia | 0.87 |

Ισπανία | 2000-2006 | ΤΣ | Galicia | 0.17 |

Υποσύνολο | 1.80 |

Γερμανία | 1994-1999 | ΕΤΠΑ | Land Sachsen-Anhalt | 1.95 |

Γερμανία | 1994-1999 | ΕΤΠΑ | Sachsen-Anhalt | 5.14 |

Γερμανία | 1994-1999 | ΕΤΠΑ | Schleswig-Holstein | 0.48 |

Γερμανία | 1994-1999 | ΕΤΠΑ | Saarland — στόχος 2 | 8.33 |

Γερμανία | 1994-1999 | ΕΤΠΑ | Saarland | 4.99 |

Γερμανία | 1994-1999 | ΕΤΠΑ | Nordrhein-Westfalen-Leader | 0.22 |

Γερμανία | 1994-1999 | ΕΤΠΑ | Nordrhein-Westfalen | 23.55 |

Ιταλία | 1994-1999 | ΕΤΠΑ | Sardegna | 40.50 |

Ιταλία | 1994-1999 | ΕΤΠΑ | Energia | 0.50 |

Πορτογαλία | 1994-1999 | ΕΤΠΑ | MTE | 18.52 |

Ισπανία | 1994-1999 | ΕΤΠΑ | Andalucia | 219.33 |

Ισπανία | 1994-1999 | ΕΤΠΑ | País Vasco | 27.88 |

ΗΒ | 1994-1999 | ΕΤΠΑ | North East of England — στόχος 2 | 8.44 |

ΗΒ | 1994-1999 | ΕΤΠΑ | Manchester, Lancashire and Cheshire | 18.04 |

Interreg | 1994-1999 | ΕΤΠΑ | Cadses IT, EL, DE | 1.55 |

Interreg | 1994-1999 | ΕΤΠΑ | Ρήνος–Μεύσης | 7.07 |

Υποσύνολο | 386.49 |

Λουξεμβούργο | 1994-1999 | ΕΚΤ | Στόχος 3 (δημόσιοι ανάδοχοι) | 0.84 |

Λουξεμβούργο | 1994-1999 | ΕΚΤ | Στόχος 3 (ιδιώτες ανάδοχοι) | 0.64 |

Λουξεμβούργο | 1994-1999 | ΕΚΤ | Στόχος 5β | 0.13 |

Λουξεμβούργο | 1994-1999 | ΕΚΤ | Στόχος 4 | 0.26 |

Ισπανία | 1994-1999 | ΕΚΤ | Andalucía | 16.84 |

Βέλγιο | 1994-1999 | ΕΚΤ | Meetjesland — Στόχος 5 | 0.04 |

Φινλανδία | 1994-1999 | ΕΚΤ | Στόχος 3 | 0.01 |

Υποσύνολο | 18.76 |

Γενικό σύνολο | 486.43 |

Ημερομηνία έκδοσης της απόφασης |

Αναστολές | Ιταλία | 2000-2006 | ΕΤΠΑ | Abruzzo | 28 Ιανουαρίου 2009[32] |

Interreg | 2000-2006 | ΕΤΠΑ | Ελλάδα/Ιταλία | 28 Ιανουαρίου 2009[33] |

Interreg | 2000-2006 | ΕΤΠΑ | ARCHIMED | 12 Ιουνίου 2009 |

Interreg | 2000-2006 | ΕΤΠΑ | Δανία/Σουηδία | 2 Σεπτεμβρίου 2009 |

Γερμανία | 2000-2006 | ΕΤΠΑ | Saarland | 5 Οκτωβρίου 2009 |

Γερμανία | 2000-2006 | ΕΤΠΑ | Baden-Württemberg | 18 Νοεμβρίου 2009 |

Ισπανία | 2000-2006 | ΕΚΤ | Iniciativa Empresarial | 21 Αυγούστου 2009 |

Παράρτημα 4: Σχέδιο δράσης

.

Ενέργεια | Καλυπτόμενη σύσταση ΕΕΣ | Στόχος |

1. Ενέργειες στο πλαίσιο της κοινής στρατηγικής λογιστικού ελέγχου των διαρθρωτικών ενεργειών για το 2000-2006 |

1.1. | Διεξαγωγή στοχοθετημένων λογιστικών ελέγχων σε φορείς διαχείρισης υψηλού κινδύνου (2000-06) | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Επικέντρωση των ελεγκτικών πόρων στους φορείς υψηλού κινδύνου για τη μείωση του δυνητικού εναπομένοντος κινδύνου |

1.2. | Ολοκλήρωση της παρακολούθησης της εφαρμογής από τα κράτη μέλη των 27 εφαρμοζόμενων σχεδίων δράσης για την διόρθωση σοβαρών ανεπαρκειών στα συστήματα διαχείρισης και ελέγχου των εν λόγω κρατών μελών | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Εξασφάλιση εύλογης βεβαιότητας ότι τα συστήματα διαχείρισης και ελέγχου στα κράτη μέλη λειτουργούν αποτελεσματικά και προασπίζουν τον προϋπολογισμό της ΕΕ |

1.3. | Περάτωση των 20 διαδικασιών αναστολής και δημοσιονομικής διόρθωσης που βρίσκονται σε εξέλιξη για το 2000-2006 και των 34 διαδικασιών δημοσιονομικής διόρθωσης για τους ελέγχους περάτωσης για το 1994-1999 | Αύξηση του αντικτύπου της ελεγκτικής δραστηριότητας της Επιτροπής μέσω της αποτελεσματικότερης εφαρμογής των διαδικασιών αναστολής και δημοσιονομικής διόρθωσης | Εξασφάλιση εύλογης βεβαιότητας ότι τα συστήματα διαχείρισης και ελέγχου στα κράτη μέλη λειτουργούν αποτελεσματικά και προασπίζουν τον προϋπολογισμό της ΕΕ |

1.4. | Παρακολούθηση των μεμονωμένων περιπτώσεων ουσιαστικού σφάλματος σχετικά με τη δήλωση αξιοπιστίας 2006 παράλληλα με τυχόν συστημικές επιπτώσεις | Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Εξασφάλιση βεβαιότητας ότι έχουν γίνει οι απαιτούμενες διορθώσεις για την προάσπιση του κοινοτικού προϋπολογισμού |

2. Κύριες εν εξελίξει ενέργειες στο πλαίσιο του σχεδίου δράσης για ένα ολοκληρωμένο πλαίσιο εσωτερικού ελέγχου |

2.1. | Ενέργεια 9 – Κατάρτιση αποτελεσματικών εργαλείων για τη διάδοση των αποτελεσμάτων των λογιστικών και λοιπών ελέγχων και την προώθηση της ενιαίας προσέγγισης για τους λογιστικούς ελέγχους | Ενίσχυση των μηχανισμών ανάδρασης στο πλαίσιο των συστημάτων ελέγχου των διαρθρωτικών ταμείων | Συντονισμός των εργασιών λογιστικών και λοιπών ελέγχων με σκοπό τη μεγιστοποίηση της αποτελεσματικότητάς τους |

2.2. | Ενέργεια 10 – Διεξαγωγή αρχικής εκτίμησης και ανάλυσης του κόστους των ελέγχων για το ΕΤΠΑ | Εφαρμογή του σχεδίου δράσης της Επιτροπής για το ολοκληρωμένο πλαίσιο εσωτερικού ελέγχου σύμφωνα με τη γνώμη του Συνεδρίου αριθ. 2/2004 | Παροχή βάσης για την εξισορρόπηση κόστους-οφέλους των ελέγχων |

2.3. | Ενέργεια 11N – εξέταση της αξιοπιστίας των εθνικών συστημάτων παρακολούθησης και υποβολής εκθέσεων για τις ανακτήσεις και τις δημοσιονομικές διορθώσεις | Εξασφάλιση της παροχής ολοκληρωμένων, διαφανών και αξιόπιστων πληροφοριών για τις δημοσιονομικές διορθώσεις και τις ανακτήσεις | Βελτίωση της υποβολής πληροφοριών για τις δημοσιονομικές διορθώσεις (βλ. ενέργεια 6 παρακάτω) |

2.4. | Ενέργεια 14β – παροχή κατευθυντήριων γραμμών για τους δικαιούχους και/ή τα ενδιάμεσα επίπεδα σε σχέση με τους ελέγχους και τις ευθύνες στην αλυσίδα ελέγχου | Ενθάρρυνση και διευκόλυνση της χρήσης απλουστεύσεων για την περίοδο 2007-13 | Πρόληψη λαθών και μείωση του κινδύνου για τον προϋπολογισμό της ΕΕ (βλ. ενέργειες 4 και 5.2 παρακάτω) |

2.5. | Ενέργεια 15 – προώθηση της πρωτοβουλίας των «συμβολαίων εμπιστοσύνης» για τα διαρθρωτικά ταμεία (παροχή δυνατότητας στην Επιτροπή να θεωρήσει αξιόπιστο το εθνικό ελεγκτικό έργο για την περίοδο 2000-06 και δημιουργία βάσης για ανάλογη συνεργασία το 2007-13) | Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Βελτίωση του συντονισμού των ελεγκτικών εργασιών, ώστε να αποκτήσουν αξιοπιστία οι εργασίες των εθνικών ελεγκτικών φορέων |

2.6. | Ενέργεια 16 – συντονισμός ελεγκτικών προτύπων, δήλωση ποσοστών λαθών κ.λπ. για τα διαρθρωτικά ταμεία | Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών | Βελτίωση του ολοκληρωμένου πλαισίου εσωτερικού ελέγχου με τυποποίηση των ελεγκτικών μεθόδων |

3. Προληπτικές ενέργειες για την περάτωση των προγραμμάτων και των σχεδίων της περιόδου 2000-2006 |

3.1. | Περάτωση της έρευνας ελέγχου για την αναθεώρηση του έργου των φορέων εκκαθάρισης (2000-06) | Εξασφάλιση ορθών διαδικασιών περάτωσης | Προληπτικός έλεγχος ώστε να εξασφαλιστεί ότι η διαδικασία περάτωσης είναι αποτελεσματική ως προς τον εντοπισμό παράτυπων δαπανών |

3.2. | Ολοκλήρωση των εσωτερικών διαδικασιών για την εξασφάλιση της εμπεριστατωμένης εξέτασης των εγγράφων περάτωσης | Εξασφάλιση ορθών διαδικασιών περάτωσης | Εξασφάλιση σωστής προετοιμασίας για την περάτωση των προγραμμάτων στο πλαίσιο των υπηρεσιών της Επιτροπής |

3.3. | Καλύτερη γνώση, στα κράτη μέλη, των κατευθυντήριων γραμμών περάτωσης που εκδόθηκαν από την Επιτροπή το 2006 | Εξασφάλιση ορθών διαδικασιών περάτωσης | Εξασφάλιση σωστής προετοιμασίας για την περάτωση των προγραμμάτων στο πλαίσιο των κρατών μελών |

4. Προληπτικές ενέργειες για την περίοδο προγραμματισμού 2007-13 |

4.1. | Αναθεώρηση των εκθέσεων και των γνωμοδοτήσεων για την αξιολόγηση της συμμόρφωσης | Εξασφάλιση πλήρους εφαρμογής του νομικού πλαισίου για την περίοδο προγραμματισμού 2007-13 | Εξασφάλιση της έγκαιρης θέσπισης αποτελεσματικών συστημάτων διαχείρισης και ελέγχου κατά την εν λόγω περίοδο |

4.2. | Αναθεώρηση των εθνικών στρατηγικών λογιστικού ελέγχου | Εξασφάλιση πλήρους εφαρμογής του νομικού πλαισίου για την περίοδο προγραμματισμού 2007-13 | Εξασφάλιση της συμμόρφωσης των εθνικών στρατηγικών λογιστικού ελέγχου με τους κανονισμούς |

4.3. | Ενέργειες απλούστευσης: | Ενθάρρυνση και διευκόλυνση της χρήσης απλουστεύσεων για την περίοδο 2007-13 | Πρόληψη λαθών και μείωση του κινδύνου για τον προϋπολογισμό της ΕΕ |

α) Σημείωμα για την τμηματική περάτωση σύμφωνα με το άρθρο 88 του κανονισμού (ΕΚ) αριθ. 1083/2006, με παρακολούθηση στο πλαίσιο ετήσιων συνεδριάσεων με τις αρχές διαχείρισης |

β) Σημείωμα για τη χρήση κατ’ αποκοπή ποσοστών για τις έμμεσες δαπάνες (αποκλειστικά ΕΚΤ), με παρακολούθηση στο πλαίσιο ετήσιων συνεδριάσεων με τις αρχές διαχείρισης |

4.4. | Ανασκόπηση και παροχή διευκρινίσεων για θέματα επιλεξιμότητας για την περίοδο 2007-13: | Εξασφάλιση πλήρους εφαρμογής του νομικού πλαισίου για την περίοδο προγραμματισμού 2007-13 | Εξασφάλιση ότι οι κανονισμοί είναι σαφείς για τις εθνικές αρχές που τους εφαρμόζουν και τους δικαιούχους |

α) Εκπόνηση ενωσιακών κανόνων επιλεξιμότητας για την περίοδο 2007-13 ως ενιαίο φυλλάδιο |

β) Σημείωμα για την εφαρμογή του άρθρου 55 του κανονισμού (ΕΚ) αριθ. 1083/2006 – σχέδια που παράγουν έσοδα |

γ) Σημείωμα για την εφαρμογή των κανόνων για τις κρατικές ενισχύσεις |

4.5. | Καλύτερη γνώση των κανόνων για της δημόσιες συμβάσεις | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη | Μείωση των λαθών από την εν λόγω πηγή κατά τη χρήση των διαρθρωτικών ταμείων και του Ταμείου Συνοχής |

5. Ενέργειες για τη βελτίωση των αρχικών ελέγχων σε εθνικό επίπεδο |

5.1. | Διοργάνωση σεμιναρίου για τις αρχές διαχείρισης και τις αρχές πιστοποίησης και παρακολούθηση στο πλαίσιο ετήσιων συνεδριάσεων με τις αρχές διαχείρισης | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη | Αντιμετώπιση του κινδύνου πλημμελών αρχικών ελέγχων |

5.2. | Επικαιροποίηση των οδηγιών για τις καλές πρακτικές που αφορούν τους αρχικούς ελέγχους και την πιστοποίηση για την περίοδο 2007-2013 | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη Ενίσχυση των μηχανισμών ανάδρασης στο πλαίσιο του συστήματος ελέγχου | Αντιμετώπιση του κινδύνου πλημμελών αρχικών ελέγχων και πλημμελούς πιστοποίησης |

5.3. | Παροχή εργαλείων αυτοαξιολόγησης για τις αρχές διαχείρισης όσον αφορά τη συμμόρφωση | Επικέντρωση στη βελτίωση των αρχικών ελέγχων σε επίπεδο διαχείρισης στα κράτη μέλη | Αντιμετώπιση του κινδύνου πλημμελών αρχικών ελέγχων |

6. Ενέργειες για τη βελτίωση της κοινοποίησης πληροφοριών σχετικά με τις δημοσιονομικές διορθώσεις από τα κράτη μέλη |

6.1. | Παρακολούθηση των στοιχείων που κοινοποιήθηκαν για τη συμπλήρωση των κενών και τη διόρθωση των ανακριβειών | Βελτίωση της παροχής ολοκληρωμένων, διαφανών και αξιόπιστων πληροφοριών για τις δημοσιονομικές διορθώσεις και τις ανακτήσεις | Βελτίωση της κοινοποίησης πληροφοριών για τις δημοσιονομικές διορθώσεις και τις ανακτήσεις |

6.2. | Διενέργεια επιτόπιων επαληθεύσεων δείγματος στοιχείων από τα κράτη μέλη | Βελτίωση της παροχής ολοκληρωμένων, διαφανών και αξιόπιστων πληροφοριών για τις δημοσιονομικές διορθώσεις και τις ανακτήσεις | Επαλήθευση της ακρίβειας των στοιχείων που κοινοποιήθηκαν |

7. Ενέργειες για τη βελτίωση της κοινοποίησης πληροφοριών από την Επιτροπή σχετικά με τον αντίκτυπο της ελεγκτικής δραστηριότητας |

7.1. | Βελτίωση των συστημάτων καταγραφής και κοινοποίησης πληροφοριών σχετικά με την παρακολούθηση των συστάσεων του λογιστικού ελέγχου | Βελτίωση της αποτελεσματικότητας των εποπτικών ελέγχων της Επιτροπής για τον περιορισμό του κινδύνου ανεπάρκειας των συστημάτων των κρατών μελών Ενίσχυση των μηχανισμών ανάδρασης στο πλαίσιο του συστήματος ελέγχου | Βελτίωση των διαδικασιών παρακολούθησης και διευκόλυνση της διάδοσης των αποτελεσμάτων του λογιστικού ελέγχου |

7.2. | Βελτίωση των συστημάτων καταγραφής και κοινοποίησης πληροφοριών για τις διορθώσεις που προκύπτουν από την ελεγκτική δραστηριότητα της Επιτροπής | Βελτίωση της παροχής ολοκληρωμένων, διαφανών και αξιόπιστων πληροφοριών για τις δημοσιονομικές διορθώσεις και τις ανακτήσεις | Βελτίωση των πληροφοριών για τις ανακτήσεις και τις δημοσιονομικές διορθώσεις ως μερικού δείκτη του αντικτύπου της ελεγκτικής δραστηριότητας της Επιτροπής |

8. Ενέργειες για την αύξηση του αντικτύπου της ελεγκτικής δραστηριότητας της Επιτροπής |

8.1. | Χάραξη και εφαρμογή πολιτικής για την αναστολή πληρωμών με απόφαση της Επιτροπής όσο το δυνατόν συντομότερα μετά τη διαπίστωση σοβαρής ανεπάρκειας στα εθνικά συστήματα | Αύξηση του αντικτύπου της ελεγκτικής δραστηριότητας της Επιτροπής μέσω της αποτελεσματικότερης χρήσης των διαδικασιών αναστολής και δημοσιονομικής διόρθωσης | Εξασφάλιση εύλογης βεβαιότητας ότι τα συστήματα διαχείρισης και ελέγχου στα κράτη μέλη λειτουργούν αποτελεσματικά και προασπίζουν τον προϋπολογισμό της ΕΕ |

8.2. | Τροποποίηση εσωτερικών διαδικασιών για τις αναστολές και τις δημοσιονομικές διορθώσεις, για την επιτάχυνση της διεκπεραίωσης της αίτησης | Αύξηση του αντικτύπου της ελεγκτικής δραστηριότητας της Επιτροπής μέσω της αποτελεσματικότερης χρήσης των διαδικασιών αναστολής και δημοσιονομικής διόρθωσης | Εξασφάλιση εύλογης βεβαιότητας ότι τα συστήματα διαχείρισης και ελέγχου στα κράτη μέλη λειτουργούν αποτελεσματικά και προασπίζουν τον προϋπολογισμό της ΕΕ |

9. Ενέργειες για τη βελτίωση των διασφαλίσεων που παρέχονται με τις ΕΕΔ |

9.1. | Διεξαγωγή των ακόλουθων ενεργειών σε σχέση με την εκπόνηση των ετήσιων εκθέσεων δραστηριοτήτων: | Βελτίωση της ποιότητας των ΕΕΔ των ΓΔ | Βελτίωση της διαφάνειας και της συνέχειας της διαδικασίας κοινοποίησης πληροφοριών σχετικά με την αξιολόγηση των συστημάτων των κρατών μελών με σκοπό την καλύτερη παρακολούθηση της προόδου |

α) Παροχή πληροφοριών για την παρακολούθηση όλων των συστημάτων στα οποία διαπιστώθηκαν υλικές συστημικές ανεπάρκειες το 2006 |

β) Έκθεση για την εκτέλεση των σχεδίων δράσης που εφαρμόστηκαν από τα κράτη μέλη για τη διόρθωση των ανεπαρκειών |

γ) Έκθεση για τις αποφάσεις αναστολής των ενδιάμεσων πληρωμών, άλλες προληπτικές ενέργειες από τον δευτερεύοντα διατάκτη σε σχέση με της ενδιάμεσες πληρωμές, δημοσιονομικές διορθώσεις που πραγματοποιήθηκαν από τα κράτη μέλη κατόπιν αιτήματος της Επιτροπής και αποφάσεις δημοσιονομικής διόρθωσης που εγκρίθηκαν από την Επιτροπή |

δ) Παροχή εμπεριστατωμένης αιτιολόγησης για την έλλειψη επιφυλάξεων στις περιπτώσεις εντοπισμού υλικών συστημικών ανεπαρκειών |

ε) Έκθεση για την υλοποίηση των προηγούμενων συστάσεων του Συνέδριου |

10. | Ενέργειες για τη μεγιστοποίηση της αξίας των ετήσιων περιλήψεων σύμφωνα με το άρθρο 53β του δημοσιονομικού κανονισμού |

Ανάλυση των περιλήψεων που έχουν παραληφθεί, συμπεριλαμβανομένων των αποτελεσμάτων στο πλαίσιο των ΕΕΔ, και ενέργειες ως προς τα κράτη μέλη που δεν συμμορφώνονται με τις υποχρεώσεις | Κατάλληλη παρακολούθηση των ετήσιων περιλήψεων ώστε να εξασφαλιστεί ότι είναι συνεκτικές, συγκρίσιμες και χρήσιμες | Βελτίωση του επιπέδου διασφαλίσεων που παρέχονται από τα κράτη μέλη |

[1] Ευρωπαϊκό Ελεγκτικό Συνέδριο, ετήσια έκθεση 2006, ΕΕ C 273 της 15.11.2007.

[2] COM(2008) 97.

[3] SEC(2008) 2756.

[4] COM(2009) 42.

[5] SEC(2009) 1463.

[6] Ευρωπαϊκό Ελεγκτικό Συνέδριο, ετήσια έκθεση 2008, απάντηση της Επιτροπής στο σημείο 6.35.

[7] Ελεγκτικοί φορείς αρμόδιοι για τις δηλώσεις περάτωσης των επιχειρησιακών προγραμμάτων.

[8] Ο κίνδυνος που απομένει μετά την υποβολή όλων των δαπανών σε όλα τα είδη ελέγχων και δημοσιονομικών διορθώσεων.

[9] COM(2008) 97.

[10] COM(2006) 9.

[11] Η ΓΔ REGIO ολοκλήρωσε την παρακολούθηση της υλοποίησης του 10ου σχεδίου δράσης τον Ιανουάριο του 2010.

[12] Για ένα σχέδιο η επίσημη απόφαση της Επιτροπής εκδόθηκε τον Ιανουάριο του 2010.

[13] Το σχέδιο δράσης δεν περιλάμβανε την περάτωση των διαδικασιών δημοσιονομικής διόρθωσης για τα προγράμματα 1994-1999 του ΕΚΤ.

[14] Περιλαμβάνει την απομένουσα και τελευταία απόφαση που εκδόθηκε τον Ιανουάριο του 2010 για 116 εκατομμύρια ευρώ.

[15] Ετήσια έκθεση για το 2008, κεφάλαιο 6, παράρτημα 6.2.

[16] COM(2008) 866.

[17] COM(2009) 43.

[18] Με βάση τα στοιχεία που παρασχέθηκαν από τα κράτη μέλη, οι συνολικές αποσύρσεις και ανακτήσεις που έγιναν από τις εθνικές αρχές μέχρι το τέλος του 2008 ήταν 3,556 δισεκατομμύρια ευρώ — SEC(2009) 1495.

[19] Βέλγιο, Ηνωμένο Βασίλειο, Σλοβενία, Ισπανία, Γαλλία, Ιταλία, Πορτογαλία, Ελλάδα, Ιρλανδία και Σλοβακία.

[20] Γερμανία, Κύπρος, Λετονία, Ουγγαρία, Κάτω Χώρες, Αυστρία, Πολωνία, Σουηδία και Φινλανδία.

[21] Όλες οι αποφάσεις αναστολής καταργήθηκαν το 2009 ή είναι στο στάδιο της κατάργησης.

[22] Η επιλογή των σχεδίων έγινε σε δύο στάδια: το πρώτο στάδιο ήταν η τυχαία επιλογή 18 αιτήσεων πληρωμής που παραλήφθηκαν έως το τέλος Μαΐου 2009 και το δεύτερο στάδιο ήταν η επιλογή 10 πράξεων για κάθε αίτηση. Οι παράμετροι που χρησιμοποιήθηκαν ήταν: επίπεδο εμπιστοσύνης 95% και σημαντικότητα 2%.

[23] EE, LT, HU, RO, DE, FR, LV, PL, IE, PT, SI, AT, SE, DK και IT, εκ των οποίων τα πρώτα 10 κράτη μέλη περιλαμβάνονταν στο δείγμα.

[24] Ευρωπαϊκό Ελεγκτικό Συνέδριο, ετήσια έκθεση για το 2008, απάντηση της Επιτροπής στο σημείο 6.23.

[25] Επειδή η επιλογή των προγραμμάτων γι’ αυτή την έρευνα έγινε με βάση το κριτήριο του κινδύνου, ο έλεγχος κάλυψε τα προγράμματα υψηλότερου κινδύνου.

[26] Τα ποσά είναι προσωρινά και υπόκεινται σε έλεγχο από το Συνέδριο για τους ετήσιους λογαριασμούς του 2009.

[27] Δεν περιλαμβάνονται τα στοιχεία για το ΕΓΤΠΕ και το ΧΜΠΑ.

[28] Πηγή: Σημείωση 6 των ετήσιων λογαριασμών της Επιτροπής για το 2007· τα ποσά μπορεί να έχουν στρογγυλοποιηθεί σε σύγκριση με τις προηγούμενες εκθέσεις.

[29] Πηγή: Σημείωση 6 των ετήσιων λογαριασμών της Επιτροπής για το 2008· τα ποσά μπορεί να έχουν στρογγυλοποιηθεί σε σύγκριση με τις προηγούμενες εκθέσεις.

[30] Τα στοιχεία είναι προσωρινά και υπόκεινται σε προσαρμογές ή σε ακύρωση ανάλογα με την έκβαση των κατ’ αντιπαράθεση διαδικασιών που βρίσκονται σε εξέλιξη.

[31] Αφορά διαδικασία στο πλαίσο της ενέργειας 1.3.

[32] Αργότερα, το 2009, η Επιτροπή έλαβε απόφαση για άρση της αναστολής.

[33] Αργότερα, το 2009, η Επιτροπή έλαβε απόφαση για άρση της αναστολής.